Opetusministeri Sanni Grahn-Laasonen haluaa selvityksen siitä, voitaisiinko rokottaminen asettaa edellytykseksi perhe-etuuksille.

Ministeri Sanni Grahn-Laasonen korostaa, että nyt on välttämätöntä löytää keinoja rokotekattavuuden turvaamiseksi. Kuvituskuva. MOSTPHOTOS

Luodon kunnassa Pohjanmaalla todettiin torstaina tuhkarokkotapaus. Tuhkarokkoon sairastunut lapsi altisti taudille ehkä jopa 150 henkilöä. Pohjanmaan rannikolla rokotekattavuus on muuta maata heikompi.

Opetusministeri Sanni Grahn-Laasonen (kok) on tilanteesta huolissaan. Hän ehdottaa selvitystä siitä, voitaisiinko rokotekattavuus turvata esimerkiksi asettamalla lapsen rokottaminen ehdoksi lapsilisän maksamiselle tai muille perhe-etuuksille.

Ministeri pitää välttämättömänä, että nyt löydetään keinoja rokotekattavuuden turvaamiseksi.

– Rokottamatta jättäminen ei ole yksityisasia. Jos vanhemmat eivät anna rokottaa lapsiaan, ei synny laumasuojaa, joka estää taudin leviämisen ja tarttumisen vaikkapa pieniin lapsiin, jotka eivät vielä ikänsä puolesta ole ehtineet saada rokotetta, Grahn-Laasonen sanoo tiedotteessa.

Rokotekattavuus vaihtelee merkittävästi alueittain. Terveyden ja hyvinvoinnin laitoksen (THL) mukaan tuhkarokolta, vihurirokolta ja sikotaudilta suojaavan MPR-rokotteen on saanut tietyillä alueilla vain 75 prosenttia lapsista. Asiantuntijat pitävät riittävänä rokotekattavuutena 95 prosenttia.

Grahn-Laasonen huomauttaa, että kattavuuden alentuminen voi johtaa vaarallisten tartuntatautien ja niihin liittyvien vakavien jälkitautien palaamiseen Suomeen.

– On uskallettava keskustella keinoista, miten rokotekattavuuden heikkeneminen estetään. Pienet lapset eivät voi itse päättää omasta terveydestään ja sen suojaamisesta. Vanhemmat ovat siitä vastuussa. Pakot ja velvoitteet ovat viimesijaisia, mutta onko se raja jo ylitetty, ministeri kysyy.

Ministeri Sanni Grahn-Laasonen haluaisi selvityksen siitä, voitaisiinko perhe-etuuksien saamiseksi edellyttää lapsen rokottamista. Tommi Parkkonen